ÚRAD VLÁDY SLOVENSKEJ REPUBILKY
                 sekcia vládnej legislatívy
                                                                                  Na rokovanie vlády SR
                                                                                  dňa 12. januára 2004
                                                                                  K materiálu č. 25712/2004
                                                                                  K bodu č. 4

S T A N O V I S K O
k návrhu zákona o sociálnoprávnej ochrane detí a o sociálnej kuratele a o zmene a doplnení niektorých zákonov

I.
     Návrh zákona o sociálnoprávnej ochrane detí a o sociálnej kuratele a o zmene a doplnení niektorých zákonov predkladá na rokovanie vlády Slovenskej republiky minister práce, sociálnych vecí a rodiny Slovenskej republiky Ľudovít Kaník.

II.
     K vypracovaniu návrhu zákona sa pristúpilo na základe praktických skúseností subjektov vykonávajúcich sociálnoprávnu ochranu detí a sociálnu prevenciu (štátnych orgánov, orgánov územnej samosprávy, neštátnych subjektov) a výsledkov prieskumov súčasného stavu, ktoré ukázali potrebu nanovo riešiť hmotnoprávne otázky výkonu v predmetnej oblasti. Z tohto dôvodu bol vypracovaný Legislatívny zámer na vypracovanie návrhu zákona o sociálnoprávnej ochrane detí a o sociálnej prevencii, ktorý bol schválený uznesením vlády Slovenskej republiky č. 730/2002 z 3. júla 2002. Vzhľadom na to, že ministerstvo práce, sociálnych vecí a rodiny  pristúpilo k realizácií významných zmien v oblasti celej sociálnej pomoci a pôvodný zámer v oblasti úpravy sociálnej prevencie v súčasnosti presahuje cieľ predkladanej právnej úpravy, navrhuje nový a výstižnejší názov právnej úpravy zodpovedajúci jej obsahu, t.j. „zákon o sociálnoprávnej ochrane detí a sociálnej kuratele“.

     Cieľom návrhu zákona je vytvoriť právny základ

-	na dôslednú ochranu práv a záujmov maloletých detí,
-	na účelnú, intenzívnu a systematickú pomoc a podporu deťom a rodinám,
-	na zabezpečenie rovnocenného náhradného prostredia deťom v prípade, že nie sú vychovávané v prirodzenej rodine,
-	na efektívne predchádzanie, odstraňovanie príčin vzniku, na zamedzovanie prehlbovania, šírenia a na zabraňovanie opakovania porúch psychického vývinu, fyzického vývinu alebo sociálneho vývinu jednotlivca, skupín a väčších sociálnych celkov.
Cieľom novej právnej úpravy je, popri vymedzení kompetencií štátu, aj nanovo upraviť pôsobnosť samosprávnych orgánov, posilnenie úloh neštátnych subjektov, a takisto implementácia medzinárodných zmlúv a dokumentov v oblasti práv detí, ktorými je Slovenská republiky viazaná, do vnútroštátneho právneho poriadku.
     Predkladaný návrh zákona bol predmetom pripomienkového konania, do ktorého sa zapojili aj neštátne subjekty, pôsobiace v danej oblasti.    

III.

Predmetný návrh bol prerokovaný v Legislatívnej rade vlády Slovenskej republiky dňa 9. novembra 2004.  Legislatívna rada vlády Slovenskej republiky po prerokovaní tohto návrhu zákona odporučila návrh dopracovať podľa jej pripomienok a na rokovanie vlády Slovenskej republiky predložiť v novom, upravenom znení.  

IV.
     Sekcia vládnej legislatívy Úradu vlády Slovenskej republiky konštatuje, že v novom znení návrhu zákona o sociálnoprávnej ochrane detí a o sociálnej kuratele a o zmene a doplnení niektorých zákonov sú pripomienky Legislatívnej rady vlády Slovenskej republiky zapracované ( 46 pripomienok).                                                                                 
Sekcia vládnej legislatívy Úradu vlády Slovenskej republiky preto odporúča vláde Slovenskej republiky návrh zákona o sociálnoprávnej ochrane detí a o sociálnej kuratele a o zmene a doplnení niektorých zákonov schváliť ešte s týmito pripomienkami:
      
K § 2
- v písm. a) bod 2 a 3  je potrebné slovo „občan“ nahradiť slovom „občanom“.   

K § 7
- v § 7 odporúčame ukončiť vetu za slovom „dieťaťa“ a nasledujúce slová vypustiť.

K § 11
- v odseku 2 v úvodnej vete slovo „treba“ nahradiť slovami „ je potrebné“.

Vypracovala: A. Petruňáková
V Bratislave: 7. januára 2005          

                                                                                     Štefan G r m a n
                                                                                     generálny riaditeľ
                                                                               sekcie vládnej legislatívy